Document ID: 32012R0630
Publication Date: 2012-07-12

Content:
REGOLAMENT TAL-KUMMISSJONI (UE) Nru 630/2012
tat-12 ta’ Lulju 2012
li jemenda r-Regolament (KE) Nru 692/2008, dwar l-approvazzjoni tat-tip ta’ vetturi bil-mutur li jużaw l-idroġenu u taħlitiet ta' idroġenu u gass naturali bħala fjuwil fir-rigward ta' emissjonijiet, u l-inklużjoni ta' informazzjoni speċifika dwar vetturi mgħammra b'power train elettrika fid-dokument ta' informazzjoni għall-għan tal-approvazzjoni tat-tip tal-KE
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 715/2007 tal-Parlament Ewropew u tal-Kunsill tal-20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (1), u b’mod partikolari l-Artikolu 5(3)(a)(f), u (i) tiegħu,
Billi:
(1)
Il-Komunikazzjoni mill-Kummissjoni lill-Parlament Ewropew, il-Kunsill u l-Kumitat Ekonomiku u Soċjali Ewropew - Strateġija Ewropea dwar vetturi nodfa u effiċjenti fl-enerġija (2), tirrikonoxxi l-eżistenza ta' firxa wiesgħa ta' teknoloġiji (l-elettriku, l-idroġenu, il-bijogass, u l-bijofjuwils likwidi) li x'aktarx jikkontribwixxu b'mod sinifikanti għall-prioritajiet tal-Ewropa 2020 tal-iżvilupp ta' ekonomija bbażata fuq l-għarfien u l-innovazzjoni (tkabbir intelliġenti) u l-promozzjoni ta' ekonomija iktar effiċjenti fir-riżorsi, iktar ekoloġika u iktar kompetittiva (tkabbir sostenibbli).
(2)
Il-magna ta' kombustjoni interna (ICE) x'aktarx li tibqa' dominanti fil-vetturi tat-triq fil-perspettiva qasira u dik medja; għalhekk, tranżizzjoni bla xkiel mill-ICE għal tipi oħra ta' power-trains ibbażati fuq l-elettriku (il-batterija tal-elettriku, iċ-ċellola tal-fjuwil) tista' tiġi ffaċilitata billi l-ICE tiġa adattata biex tnaddaf il-fjuwils, bħall-idroġenu (H2) jew it-taħlitiet tal-idroġenu u tal-gass naturali (H2NG).
(3)
Minħabba l-inċertezza li hemm madwar il-futur tat-teknoloġija tal-power-train u l-probabbiltà li t-teknoloġiji ġodda se jirrappreżentaw sehem dejjem akbar mis-suq, huwa neċessarju li l-leġiżlazzjoni tal-approvazzjoni tat-tip tal-UE kurrenti tiġi adattata għal dawk it-teknoloġiji.
(4)
Ir-Regolament tal-Kummissjoni (KE) Nru 692/2008 tat-18 ta’ Lulju 2008 li jimplimenta u jemenda r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (3) fil-preżent ma jinkludix l-H2 u l-H2NG fost it-tipi ta' fjuwils ikkunsidrati. Għalhekk, huwa xieraq li tiġi estiża l-proċedura tal-approvazzjoni tat-tip stabbilita f'dak ir-Regolament biex tkopri dawk il-fjuwils.
(5)
Ir-Regolament (KE) Nru 79/2009 tal-Parlament Ewropew u tal-Kunsill tal-14 ta’ Jannar 2009 dwar l-approvazzjoni tat-tip ta’ vetturi motorizzati li jaħdmu bl-idroġenu u li jemenda d-Direttiva 2007/46/KE (4) stabbilixxa rekwiżiti ta' sikurezza għall-approvazzjoni tat-tip ta' vetturi bil-mutur fir-rigward tal-propulsjoni tal-idroġenu. Il-protezzjoni ambjentali għandha tinkiseb ukoll billi l-emissjonijiet tal-ossidu tan-nitroġenu mill-idroġenu użat bħala fjuwil fl-ICEs jistgħu ikollhom impatt fuq l-ambjent.
(6)
It-taħlitiet tal-H2NG jirrilaxxaw fl-arja ċertu ammont ta' sustanzi niġġiesa, prinċipalment l-idrokarburi, il-monossidi tal-karbonju, l-ossidi tan-nitroġenu u l-materja f'partikoli; jeħtieġ li dawn l-emissjonijiet jiġu indirizzati.
(7)
Il-formuli u l-parametri differenti li jintużaw għad-determinazzjoni tar-riżultati tat-testijiet tal-emissjonijiet għandhom jiġu adattati għall-każijiet speċifiċi tal-H2 u H2NG li jintużaw fl-ICEs billi dawn il-formuli u l-parametri huma dependenti sew fuq it-tip u l-karatteristiċi tal-fjuwil użat.
(8)
Id-dokumenti pprovduti mill-manifattur għall-awtoritajiet ta' approvazzjoni nazzjonali għandhom jiġu aġġornati sabiex jinkorporaw l-informazzjoni rilevanti dwar il-vetturi li jużaw l-H2, l-H2NG u l-elettriku.
(9)
Ir-Regolament (KE) Nru 692/2008 għandu għalhekk jiġi emendat skont dan.
(10)
Il-miżuri previsti f’dan ir-Regolament huma skont l-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
Ir-Regolament (KE) Nru 692/2008 huwa b'dan emendat kif ġej:
1.
L-Artikolu 2 huwa emendat kif ġej:
(a)
Il-punt 16 jinbidel b'dan li ġej:
“16.
‘vettura ibrida elettrika’ (HEV) tfisser vettura, inklużi vetturi li jieħdu l-enerġija minn fjuwil konsumabbli biss sabiex jiċċarġjaw mill-ġdid apparat għall-ħażna tal-enerġija elettrika/qawwa, li, għall-għan ta' propulsjoni mekkanika, tieħu l-enerġija miż-żewġ sorsi li ġejjin ta' enerġija/qawwa li jkun hemm maħżuna fuq il-vettura:
(a)
fjuwil konsumabbli;
(b)
batterija, kapasiter, flajwil/ġeneratur jew apparat ieħor għall-ħażna tal-enerġija/qawwa elettrika;”
(b)
Jiżdiedu l-punti li ġejjin:
“33.
‘Power train elettrika’ tfisser sistema li tikkonsisti minn apparat wieħed jew aktar li jaħżen/jaħżnu l-enerġija tal-elettriku, apparat wieħed jew aktar li jikkundizzjona/jikkondizzjonaw l-qawwa elettrika u magna/i elettriċi li jikkonvertu l-enerġija elettrika maħżuna għal enerġija mekkanika li tintbagħat fir-roti għall-propulsjoni tal-vettura;
34.
‘Vettura purament elettrika’ tfisser vettura li taħdem bil-power train elettrika biss;
35.
‘vettura flex fjuwil H2NG’ tfisser vettura flex fjuwil li tista' taħdem b'taħlitiet differenti ta' idroġenu u NG/bijometan;
36.
‘Vettura biċ-ċellola tal-fjuwil tal-idroġenu’ tfisser vettura mħaddma minn ċellola tal-fjuwil li tikkonverti l-enerġija kimika minn idroġenu f'enerġija elettrika, għall-propulsjoni tal-vettura”
2.
L-Annessi għandhom jiġu emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ Lulju 2012.

Metadata:
Eurovoc Level 1 Categories: 100158
100154
100147
100155
Eurovoc Level 2 Categories: 100244
100261
100195
100242
100238
100196
Eurovoc Level 3 Categories: 138
13
2015
3641
2470
2090
All Eurovoc Categories: 1425
2081
4654
5235
5481
5650
5754